Germana Asocio de Liberpensantoj

La **Germana Asocio de Liberpensantoj** (*Deutscher Freidenker-Verband e.&nbsp;V., DFV*) estas mondrigarda asocio de parto de la germanaj liberpensantoj. La DFV laŭ sia memkompreno estas reprezentanto de nereligiaj homoj. La asocio havis en 2005 konsiston de proksimume 3000 plejparte grandaĝaj membroj. Laŭ takso de Rhein-Main Rechtsaußen, esplorgrupo pri ekstremdekstraj grupoj kaj tendencoj en Germanio, la membronombro verŝajne nun ne superas kelkajn centojn.

## Historio 
La unua asocio sur la nivelo de federacia lando en la okcidenta parto de Germanio estis la Germana Asocio de Liberpensantoj (DFV) fondita 1945-12-24 en Hamburgo. En 1951 la DFV estis refondita sur la tutfederacia nivelo en Braunschweig, post kiam la elmigrinta pli frua ĝenerala sekretario Hermann Graul revenis el ekzilo. Ekde 1952 la DFV estas membro de la Tutmonda Unio de la Liberpensuloj kun sidejo en Parizo.

En GDR estis fondita la Ligo de Liberpensantoj (*Verband der Freidenker, VdF*) 1989-06-07 de 400 delegitoj ĉe la sidejo de la Akademio de Artoj (*Akademie der Künste*). La fondon proponis la Ministerio pri Ŝtata Sekureco kaj ĝin preparis la Politika Buroo de la Socialista Unueca Partio de Germanio. Interalie Erich Honecker estis membro. Post la reunuiĝo de Germanio okazis en 1991 kuniĝo de la du asocioj.

## Politika-ideologia tendenco 
Dum la jaroj post la reunuiĝo de Germanio la DFV, kvankam ne formale ligita kun politika partio, en signifa grado poziciiĝis politike laŭ la linio de la Germana Komunista Partio (DKP), aperigante en sia retejo artikolojn apologiajn por la politika sistemo de GDR. Pluraj regulaj aŭtoroj nun defendas starpunktojn kongruajn kun tiuj de la registaro de Rusio, precipe pri la milito en Ukrainio. Intertempe la plej multaj artikoloj en la retejo estas transprenataj de Russia Today (RT), respektive de Unsere Zeit, la ĵurnalo de la Germana Komunista Partio.

En 2019 Sebastian Bahlo transprenis la prezidantecon de la antaŭa prezidanto Klaus Hartmann, kiu nun estas la prezidanto de la Tutmonda Unio de la Liberpensuloj. Bahlo estas arda defendanto de rusiaj oficialaj starpunktoj pri la milito en Ukrainio. Li akuzas la germanan maldekstron pri neglekto de la “nacia temo” kaj defendas konspirteoriajn vidpunktojn pri la profunda ŝtato.

Kvankam origine devena el la maldekstra medio, la nuna DFV estas kritikita kiel “interfaco inter maldekstraj kaj dekstraj pozicioj kaj strukturoj”. Nuntempe nur sporade aperas en la retejo de la DFV artikoloj pri temoj liberpensismaj, religikritikaj kaj sekularismaj.

## Laikaj ritoj 
La DFV proponas konsiladon kaj subtenon ĉe la formado de laikaj 
ceremonioj kaj ritoj okaze de naskiĝo, atingo de plenkreskeco, nupto kaj entombigo kiel ankaŭ por la nomdona festo, lernejfina festo aŭ la junaĝiĝa festo, la nuptofesto kaj kremacioj.

## Eldonaĵoj 
Kvarfoje jare aperas la gazeto *Freidenker* (*Liberpensanto*) kun 50-65 paĝoj en DIN-A5-formato, krome kelkaj specialaj eldonoj. Unuopaj artikoloj ekde la eldono 1/2007 estas disponigataj en interreto.

## Literaturo 
* Deutscher Freidenkerverband (eldoninto): *Freidenker-Bibliographie*. Duisburg, 1977
* Jochen-Christoph Kaiser: *Arbeiterbewegung und organisierte Religionskritik: Proletarische Freidenkerverbände in Kaiserreich und Weimarer Republik*. Klett-Cotta, Stuttgart 1981

## Interreta ligilo 
* Deutscher Freidenker-Verband e. V.
*Liberpensula Frakcio de SAT
## Referencoj 
Kategorio:Humanismaj organizoj
Kategorio:Liberpensado